OBH 4702/1997.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

A zalaegerszegi panaszos az állampolgári jogok országgyűlési biztosához intézett beadványában a lakóhelye közelében lévő Krems - Chemie Magyar Gyanta Kft. környezetszennyező működését sérelmezte. Előadta, hogy az egész nap üzemelő, elavult technológiát alkalmazó gyár folyamatosan szennyezi a levegőt, a talajt. Állítása szerint sem a Nyugat-dunántúli Környezetvédelmi Felügyelőség, sem az ÁNTSZ Városi Intézete nem tesz hathatós intézkedéseket a környezetszennyező tevékenység felszámolása érdekében.

Mivel az egészséges környezethez- és a legmagasabb szintű testi és lelki egészséghez való jog sérelmének gyanúját kizárni nem lehetett, vizsgálatot indítottam. Eljárásom során megkerestem az ÁNTSZ Zalaegerszeg Városi Intézetének tisztifőorvosát, valamint a Nyugat-Dunántúli Környezetvédelmi Felügyelőség Igazgatóját. A megkeresett szervek vezetőitől az ügyben tett intézkedéseikről kértem tájékoztatást.

A megállapított tényállás

A műgyantagyártással és értékesítéssel foglalkozó Krems - Chemie Magyar Gyanta Kft. az Erdőkémia Vegyipari Rt. jogutódjaként működik 1995. óta.

A Tisztiorvosi Szolgálathoz 1996. október 22-én érkezett a céggel kapcsolatos első bejelentés, melyben az indítványozók a környéken érezhető szúrós, keserű szagot kifogásolták.

A Kft. által az udvaron tárolt tartályok egyikének meghibásodása folytán a környezetbe került - főként a talajba, részben elpárologva - mintegy 52.000 liter formalin. A szennyezést a cég 1996. október 29-én jelezte a Nyugat-Dunántúli Környezetvédelmi Felügyelőségnek, amely erről tájékoztatta az ÁNTSZ Városi Intézetét. Az elhárítási munkák haladéktalanul megkezdődtek.

A Városi Intézet kezdeményezésére az ÁNTSZ Zala Megyei Intézetének Laboratóriuma 1996. november 6-tól egy mérőhelyen, november 13-tól további két mérőhelyen végezte a lakosságot érő formaldehid szennyeződés műszeres mérését az üzem környezetében.

Megtörtént a szennyezett területekhez legközelebb eső 8 db Vízmű kút vizének formaldehid tartalma vizsgálata is, továbbá az üzem 200 m-es környezetében lévő 5 db ásott aknás kút vizének formaldehid és olajszennyezettség meghatározása is.

1996. november 14-én és 21-én a Kft. madurit (műgyanta gyártó) üzemében az Intézet laboratóriuma munkahelyi levegőszennyezettségi mérést végzett. Mindkét alkalommal a mért értékek jelentősen meghaladták a formaldehidre megengedett értéket.

Az 1996. november 25-én végzett helyszíni higiénés ellenőrzés tapasztalatai, a munkahelyi levegőszennyezettségi mérési eredmények, valamint az addig végzett imissziós mérési eredmények alapján a "Tevékenységi engedély" iránti kérelmet a városi tiszti főorvos elutasította.

Az első fokú környezetvédelmi hatóság 1996. november 28-án kelt határozatában az alábbiakra kötelezte a Kft-t:
1. A talajszennyeződés függőleges, illetve horizontális kiterjedését meg kell határozni.
2. A talajt és a talajvizet ért formain-szennyezést el kell távolítani.
3. A formalinnal szennyezett talajt, mint veszélyes hulladékot ártalmatlanítani kell.
4. A kiemelt szennyezett talajvizet közömbösíteni kell.
5. A munkagödör ill. árok visszatöltését a kárelhárítás befejezése után el kell végezni.
6. A kárelhárítás lezárására csak az analitikai vizsgálatok függvényében a Nyugat-dunántúli Környezetvédelmi Felügyelőséggel egyeztetetten kerülhet sor.
A Felügyelőség a határozatban foglaltak teljesítésének határidejeként 1996. december 31-ét jelölte meg, melyet 1997. március 31-re módosított tekintettel arra, hogy az erős téli fagy beállta akadályozta a munkák folyamatos végzését.

1996. december 16-án a Kft. ismételten tevékenységi engedély iránti kérelmet nyújtott be korlátozott mennyiségű anyagfelhasználással műgyantagyártásra, melyhez mellékelte határidőkkel megjelölt garanciavállalását az üzem teljes rekonstrukciójára, illetve nyilatkozott arról is, hogy a korábbi ellenőrzések során feltárt hiányosságokat megszüntette. A legrosszabb üzemi körülmények között működő madurit üzemrészt 1996. december 20-án leállították a rekonstrukció befejezéséig.

1996. december 31-én a környezetvédelmi hatóság szakhatósági hozzájárulásával a tevékenységi engedélyt a városi tiszti főorvos - feltételekkel - megadta.

A termelés 1997. január 2-án indult, de műgyantagyártás csak a jobb üzemi körülmények között működő üzemrészben történt.

Időközben a Kft. a vállalt rekonstrukció befejezéséig alapanyagot váltott: a mérgező formaldehid illetve formalin helyett ún. előkondenzált alapanyagot használt fel. Ennek szabad aldehid tartalma 10-15 %, amely az eredetihez képest 20 %-os csökkenést jelent.

1997. február 21-én a Kft. az udvarán ideiglenesen elhelyezett formalinnal szennyezett 28 m3-nyi kitermelt föld ártalmatlanítását kezdte el. Az összes szennyezett föld mennyisége megközelítőleg 160 m3, melynek mentesítése határidőre nem történt meg.

1997. március 20-án a Felügyelőség arról tájékoztatta a korábbi Környezetvédelmi és Területfejlesztési Minisztérium helyettes államtitkárát, hogy a légszennyezés megszűnt, a szennyezett talajvíz aldehid koncentrációja pedig lényegesen lecsökkent, illetve a szennyezés helyétől számított 15-20 m-re már nem mérhető.
Az üzemben ekkor már a panasz fő okát jelentő formaldehid alapanyag felhasználás megszűnt.

Az első fokú környezetvédelmi hatóság 1997. április 26-án teljes körű környezetvédelmi felülvizsgálat elvégzésére kötelezte a Kft-t, melynek teljesítési határidejét 1997. december 31-ben jelölték meg, melyet végrehajtási bírság kiszabása mellett 1998. április 30-ra módosítottak.

A Felügyelőség 1997. június 13-án arról tájékoztatta a Zalaegerszegi Városi Ügyészséget, hogy a szennyezett föld semlegesítése megtörtént, a prizmákba rakott anyag bevizsgálása még hátra van. Ezt követően kerülhet sor a már nem veszélyes hulladék elszállítására.

A gyáregységben az elkészített és engedélyezett műszaki tervek alapján a rekonstrukció megindult, illetve befejeződött. A rekonstrukció, illetve a technológia fejlesztése során olyan beruházásokra került sor, amelyek a környezet szennyezését kizárják. A beruházás és a technológia felújítása után a Tisztiorvosi Szolgálat a gyáregységet többször ellenőrizte és munkaegészségügyi valamint környezetegészségügyi kifogást nem talált.

A környezetvédelmi felügyelőség tájékoztatása szerint a kárelhárítás a szennyezett talaj cseréjével, a formalinos föld ártalmatlanításával, valamint a talajvíz mentesítésével megtörtént. Egy talajvízkútban mutatható már csak ki minimális mértékű formalin, amely azonban a környezetre veszélyeztetést nem jelent.

Az ügy jogszabályi háttere

A környezet védelmének általános szabályairól szóló 1995. évi LIII. törvény 74. § (1) bekezdése szerint a felügyelőség az érdekeltet tevékenysége környezetre gyakorolt hatásának feltárása érdekében - teljes körű vagy részleges - felülvizsgálatra kötelezi akkor, ha környezetveszélyeztetést vagy környezetkárosítást észlel.

A 101. § (2) bekezdésének a) pontja kimondja, hogy a jogsértő tevékenység folytatója köteles az általa okozott környezetveszélyeztetést, illetőleg környezetszennyezést megszüntetni, illetőleg környezetkárosítást abbahagyni.

A Környezetvédelmi Főfelügyelőségről és a környezetvédelmi felügyelőségekről szóló 1/1990. (XI.13.) KTM rendelet 6. § (2) bekezdésének g) pontja értelmében a felügyelőség működési területén a környezetvédelem egészére kiterjedően ellátja a környezetet érő károk elhárításával összefüggő környezetvédelmi feladatokat. (Hatályon kívül helyezte a a 211/1997. (XI.26.) Korm. rendelet 7. § (3) bekezdése. Hatálytalan 1997. XII. 4-től.)

Az érintett alkotmányos jogok

Az országgyűlési biztos eljárása során a következő alkotmányos jogokat vizsgálta az üggyel kapcsolatban.

A Magyar Köztársaság Alkotmányának 18. §-a kimondja, hogy a Magyar Köztársaság elismeri és érvényesíti mindenki jogát az egészséges környezethez.

A 70/D. § (1) bekezdése deklarálja, hogy a Magyar Köztársaság területén élőknek joguk van a lehető legmagasabb szintű testi és lelki egészséghez.
A (2) bekezdés értelmében ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és a természetes környezet védelmével valósítja meg.
A vizsgálat megállapításai

A Kft. telephelyén 1996 októberében rendkívüli formalinszennyezés következett be.
A Tisztiorvosi Szolgálat három mérőponton végezte a lakosságot érő formaldehid szennyeződés műszeres mérését az üzem környezetében, valamint megtörtént a gyárközeli kutak vizének szennyezettség-meghatározása is.

Az első fokú környezetvédelmi hatóság határozatban kötelezte a Kft-t a kárelhárításra, melynek teljesítési határidejét a kötelezett kérelmére módosították.

A megkeresett hatóságok tájékoztatása alapján megállapítottam, hogy a formalinelfolyás okozta környezetszennyezés felszámolása a szennyezett talaj cseréjével, a formalinos föld ártalmatlanításával és a talajvíz mentesítésével megtörtént, a környezetet veszélyeztető állapot megszűnt, a végrehajtott beruházások a környezet szennyezését kizárják.

A rendelkezésemre bocsátott iratok alapján alapján megállapítottam, hogy az érintett hatóságok az állampolgárok nagyobb csoportját érintő környezetszennyezés felszámolása érdekében érdemi intézkedéseket tettek. Erre, valamint a környezetszennyezés felszámolásának tényére tekintettel alkotmányos jogokkal összefüggő visszásságot nem állapítottam meg.

Budapest, 1999. december 20.

Dr. Polt Péter